題東坡詩集後
作者：熊禾
朝代：宋

paragraphs: 東坡真天人，再拜當斂袵。
千古岷峨英，浩氣發耿耿。
用世固磊落，作詩更雄騁。
熙寧化宜更，當國惜已甚。
胡爲叫怒呶，使我毛髪懔。
九天忠臣心，欲發不暇忍。
雪堂何從容，人事得盡屏。
江山拓胸次，風月動佳興。
我觀此時詩，下語已清永。
晚喫惠州飯，晨夕對蔬笋。
和陶數十篇，習氣脫略盡。
岷江幾百阻，到海渺萬頃。
公詩蓋三變，每變輒近正。
少年縱橫習，豈意造此境。
偶於玄寂中，佳處得深省。
學道便爲真，此語吾敢信。
文固氣所充，要在以理勝。
洋洋大雅音，千載嘆寥泯。
言詩抑小技，所入宜重慎。
我詩難示人，特此聊自警。